text: चंडीगढ़। पाकिस्तान के प्रधानमंत्री इमरान खान की करतारपुर गुरद्वारा कॉरिडोर मुद्दे पर सराहना करने को लेकर भारतीय जनता पार्टी (भाजपा) की आलोचनाओं से बेखबर पंजाब के मंत्री नवजोत सिंह सिद्धू ने इस मुद्दे पर एक ‘सकारात्मक कदम’ उठाने की मांग करते हुए केंद्र को पत्र लिखा है। सिद्धू ने विदेश मंत्री सुषमा स्वराज को लिख अपने पत्र में कहा है कि यह समय भारत को एक बेहद भावनात्मक मुद्दे पर सकारात्मक कदम लेने का है। जब अवसर दस्तक दे रहा है तो कृपया कदम उठाएं और दरवाजे को खोलें।